Rikors ippreżentat fil-11 ta’ Mejju 2020 – Zhejiang Hangtong Machinery Manufacture u Ningbo Hi-Tech Zone Tongcheng Auto Parts vs Il-Kummissjoni

(Kawża T-278/20)

(2020/C 222/37)

Lingwa tal-kawża: l-Ingliż

Partijiet

Rikorrenti: Zhejiang Hangtong Machinery Manufacture Co. Ltd (Taizhou, iċ-Ċina), Ningbo Hi-Tech Zone Tongcheng Auto Parts Co. Ltd (Ningbo, iċ-Ċina) (rappreżentanti: K. Adamantopoulos u P. Billiet, lawyers)

Konvenuta: Il-Kummissjoni Ewropea

Talbiet

Ir-rikorrenti jitolbu li l-Qorti Ġenerali jogħġobha:

— tannulla r-regolament ikkontestat sa fejn jikkonċerna lir-rikorrenti; u

— tikkundanna lill-Kummissjoni għall-ispejjeż tar-rikorrenti.

Motivi u argumenti prinċipali

Ir-rikorrenti jitolbu l-annullament tar-Regolament ta’ Implimentazzjoni tal-Kummissjoni (UE) 2020/353 tat-3 ta’ Marzu 2020 li jimponi dazju antidumping definittiv u jiġbor b’mod definittiv id-dazju provviżorju impost fuq l-importazzjonijiet ta’ roti tat-triq tal-azzar li joriġinaw mir-Repubblika tal-Poplu taċ-Ċina (1).

Insostenn tar-rikors tagħhom, ir-rikorrenti jinvokaw tliet motivi.

1. L-ewwel motiv ibbażat fuq li l-Kummissjoni wettqet żbalji manifesti ta’ liġi u fl-evalwazzjoni tal-fatti kif ukoll adottat raġunament ċikliku billi (1) ikkonkludiet li r-rikorrenti naqsu b’mod persistenti milli jikkooperaw b’mod sostantiv mal-Kummissjoni u, għalhekk, tuża l-Artikolu 17(4) tar-Regolament Bażiku (2), (2) sabet li r-rikorrenti kienu talbu marġni individwali ta’ dumping minflok ma kienet kampjun ta’ produttur esportatur taħt l-Artikolu 1(2) tar-Regolament Bażiku, u għalhekk tikser ukoll l-Artikolu 6 tar-Regolament Bażiku u (3) timponi fuq ir-rikorrenti d-dazju antidumping residwu punittiv massimu intiż għall-partijiet li ma jikkooperawx jew partijiet li naqsu milli jippreżentaw ruħhom, u b’hekk kisret ukoll l-Artikoli 2, 3 u 9(4) tar-Regolament Bażiku u l-prinċipji ta’ aspettattivi leġittimi, ta’ amministrazzjoni tajba, ta’ nuqqas ta’ diskriminazzjoni u ta’ proporzjonalità.

2. It-tieni motiv ibbażat fuq li l-Kummissjoni wettqet żbalji manifesti ta’ liġi u fl-evalwazzjoni tal-fatti, kisret il-prinċipju ta’ amministrazzjoni tajba, naqset milli tipprovdi raġunament adegwat u offriet raġunament żbaljat u kontradittorju billi (1) applikat il-kunċett “fatti disponibbli” għar-rikorrenti u (2) naqset milli tieħu inkunsiderazzjoni l-prezz normali ta’ valur u ta’ esportazzjoni tar-rikorrenti fil-kalkoli tal-marġni ta’ dumping tagħhom, kuntrarjament għall-Artikoli 2(6a), (8), (10) u (11), 3, 6, 9(4) u 18(1) u (3) tar-Regolament Bażiku; u l-Artikoli 2, 3, 6(6) u (8) kif ukoll l-Anness II(3) tal-Ftehim tal-WHO dwar l-antidumping.

3. It-tielet motiv ibbażat fuq li l-Kummissjoni kisret id-drittijiet ta’ difiża tar-rikorrenti meta rrifjutat li tikkalkola u tiżvela l-valur normali tagħhom kuntrarjament għall-Artikoli 20(2) u (4) tar-Regolament Bażiku; u l-Artikolu 12.2 tal-Ftehim tal-WHO dwar l-antidumping, u billi ma żvelatx l-informazzjoni li użat għall-kalkolu tad-danu tad-dumping tar-rikorrenti.

(1) ĠU 2020 L 65, p. 9.

(2) Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU 2016 L 76, p. 21).